CELEX: 32012R1077
Language: ro
Date: 2012-11-16 00:00:00
Title: Regulamentul (UE) nr. 1077/2012 al Comisiei din 16 noiembrie 2012 privind o metodă de siguranță comună pentru supravegherea exercitată de autoritățile naționale de siguranță după eliberarea unui certificat de siguranță sau a unei autorizații de siguranță  Text cu relevanță pentru SEE

17.11.2012   
            
            
               RO
            
            
               Jurnalul Oficial al Uniunii Europene
            
            
               L 320/3
            
         REGULAMENTUL (UE) NR. 1077/2012 AL COMISIEI
   din 16 noiembrie 2012
   privind o metodă de siguranță comună pentru supravegherea exercitată de autoritățile naționale de siguranță după eliberarea unui certificat de siguranță sau a unei autorizații de siguranță
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare și de modificare a Directivei 95/18/CE a Consiliului privind acordarea de licențe întreprinderilor feroviare și a Directivei 2001/14/CE privind repartizarea capacităților de infrastructură feroviară și perceperea de tarife pentru utilizarea infrastructurii feroviare și certificarea siguranței (1), în special articolul 6,
   întrucât:
   
               (1)
            
            
               Unul dintre obiectivele Directivei 2004/49/CE este îmbunătățirea accesului la piață pentru serviciile de transport feroviar prin definirea unor principii comune pentru gestionarea, reglementarea și controlul siguranței feroviare. Directiva 2004/49/CE prevede, de asemenea, tratamentul egal pentru toate întreprinderile feroviare, prin aplicarea acelorași cerințe în întreaga Uniune Europeană în ceea ce privește certificarea în materie de siguranță.
            
         
               (2)
            
            
               La 5 octombrie 2009, Comisia a încredințat Agenției Europene a Căilor Ferate (denumită în continuare „agenția”), în conformitate cu Directiva 2004/49/CE, un mandat pentru elaborarea unui proiect de metodă de siguranță comună (MSC) pentru supravegherea exercitată de autoritățile naționale de siguranță după eliberarea unui certificat de siguranță sau a unei autorizații de siguranță întreprinderilor feroviare și administratorilor de infrastructură. Agenția a prezentat Comisiei recomandarea sa privind MSC, susținută de un raport de evaluare a impactului, în conformitate cu mandatul Comisiei. Prezentul regulament se bazează pe recomandarea agenției.
            
         
               (3)
            
            
               Regulamentul (UE) nr. 1158/2010 al Comisiei din 9 decembrie 2010 privind o metodă de siguranță comună pentru evaluarea conformității cu cerințele pentru obținerea certificatelor de siguranță feroviară (2) prevede o metodă pentru evaluarea conformității cu cerințele aplicabile pentru obținerea certificatelor de siguranță care urmează să fie eliberate în conformitate cu articolul 10 alineatul (2) literele (a) și (b) din Directiva 2004/49/CE. Regulamentul respectiv definește criteriile pe care autoritățile naționale de siguranță trebuie să le utilizeze pentru evaluare, procedurile pe care trebuie să le urmeze și principiile pe care trebuie să le respecte atunci când exercită supravegherea, în sensul regulamentului respectiv, după ce au eliberat un certificat de siguranță.
            
         
               (4)
            
            
               Regulamentul (UE) nr. 1169/2010 al Comisiei din 10 decembrie 2010 privind o metodă de siguranță comună pentru evaluarea conformității cu cerințele pentru obținerea autorizației de siguranță feroviară (3) include toate cerințele și metodele de evaluare armonizate pentru a permite autorităților naționale de siguranță să elibereze administratorilor de infrastructură, în conformitate cu articolul 11 din Directiva 2004/49/CE, o autorizație de siguranță care să confirme caracterul adecvat al sistemului lor de gestionare a siguranței în general, precum și orice autorizație specifică rețelei. Regulamentul respectiv definește, de asemenea, criteriile pe care autoritățile naționale de siguranță trebuie să le utilizeze pentru evaluare, procedurile pe care trebuie să le urmeze și principiile pe care trebuie să le respecte atunci când exercită supravegherea, în sensul regulamentului respectiv, după ce au eliberat o autorizație de siguranță.
            
         
               (5)
            
            
               După ce a eliberat un certificat de siguranță sau o autorizație de siguranță, autoritatea națională de siguranță trebuie să pună în practică dispoziții pentru a verifica dacă rezultatele descrise în cererea pentru un certificat de siguranță sau pentru o autorizație de siguranță sunt obținute în timpul exploatării și dacă toate cerințele necesare sunt respectate în permanență, în conformitate cu articolul 16 alineatul (2) litera (e) și cu articolul 17 alineatul (2) din Directiva 2004/49/CE.
            
         
               (6)
            
            
               Pentru a fi în măsură să își îndeplinească sarcinile în conformitate cu articolul 16 alineatul (2) litera (f) din Directiva 2004/49/CE, autoritatea națională de siguranță trebuie, de asemenea, să evalueze, pe baza activităților sale de supraveghere, eficacitatea cadrului de reglementare în domeniul siguranței. „Supraveghere” înseamnă modalitățile instituite de autoritatea națională de siguranță pentru a ține sub observație performanțele în domeniul siguranței după ce a acordat un certificat de siguranță sau o autorizație de siguranță.
            
         
               (7)
            
            
               Atunci când efectuează supravegherea, autoritatea națională de siguranță trebuie să aplice principiile fundamentale ale activității de supraveghere a autorității naționale de siguranță – proporționalitatea, coerența, obiectivele bine orientate, transparența, responsabilitatea și cooperarea – enunțate în Regulamentul (UE) nr. 1158/2010 și în Regulamentul (UE) nr. 1169/2010. Totuși, aceste principii necesită, de asemenea, un cadru și o procedură pentru a putea fi aplicate în activitățile zilnice ale autorităților naționale de siguranță. Regulamentul actual le va furniza autorităților naționale de siguranță cadrul și procedura necesară, îmbunătățind în același timp încrederea reciprocă în abordarea lor și în procesul decizional pe care îl aplică pentru activitățile lor de supraveghere.
            
         
               (8)
            
            
               Măsurile prevăzute în prezentul regulament sunt conforme cu avizul comitetului instituit în temeiul articolului 27 alineatul (1) din Directiva 2004/49/CE,
            
         ADOPTĂ PREZENTUL REGULAMENT:
   Articolul 1
   Obiect și domeniu de aplicare
   (1)   Prezentul regulament stabilește o metodă de siguranță comună (MSC) pentru supravegherea performanțelor în domeniul siguranței după eliberarea unui certificat de siguranță întreprinderilor feroviare sau a unei autorizații de siguranță administratorilor de infrastructură, astfel cum se menționează în anexa IV la Regulamentul (UE) nr. 1158/2010 și, respectiv, în anexa III la Regulamentul (UE) nr. 1169/2010.
   (2)   Autoritățile naționale de siguranță aplică metoda de siguranță comună pentru a supraveghea respectarea obligației legale impuse întreprinderilor feroviare sau administratorilor de infrastructură de a utiliza un sistem de gestionare a siguranței pentru a garanta controlul tuturor riscurilor asociate activităților lor, inclusiv activităților de întreținere, furnizării de materiale și recurgerii la contractanți și, după caz, pentru a verifica aplicarea Regulamentului (UE) nr. 1078/2012 al Comisiei din 16 noiembrie 2012 privind o metodă de siguranță comună pentru monitorizarea pe care trebuie să o aplice întreprinderile feroviare și administratorii de infrastructură după primirea unui certificat de siguranță sau a unei autorizații de siguranță, precum și entitățile responsabile cu întreținerea (4).
   (3)   Autoritățile naționale de siguranță utilizează prezentul regulament pentru a își exercita activitățile de supraveghere în conformitate cu articolul 16 alineatul (2) litera (f) din Directiva 2004/49/CE și pentru a informa statele membre cu privire la eficacitatea cadrului de reglementare în domeniul siguranței.
   Articolul 2
   Definiții
   În sensul prezentului regulament, „supraveghere” are înțelesul prevăzut la articolul 2 din Regulamentul (UE) nr. 1158/2010 și la articolul 2 din Regulamentul (UE) nr. 1169/2010.
   Articolul 3
   Strategie și plan(uri) de supraveghere
   (1)   Autoritatea națională de siguranță elaborează și pune în aplicare o strategie și unul sau mai multe planuri de supraveghere în care indică modul în care își orientează activitățile și își stabilește prioritățile în scopul supravegherii, astfel cum se prevede în anexă.
   (2)   Autoritatea națională de siguranță colectează și analizează informații provenite din surse diverse. Ea utilizează informațiile colectate și rezultatele supravegherii în scopurile stabilite la articolul 1.
   (3)   Autoritatea națională de siguranță evaluează periodic strategia și planul (planurile) în lumina experienței acumulate, folosind informațiile colectate și rezultatele supravegherii.
   Articolul 4
   Tehnici utilizate pentru exercitarea supravegherii
   (1)   Autoritatea națională de siguranță adoptă tehnici pentru exercitarea activităților de supraveghere. Aceste tehnici includ, de obicei, interviuri cu persoane aflate la diferite niveluri în cadrul unei organizații, analiza documentelor și a dosarelor referitoare la sistemul de gestionare a siguranței și examinarea rezultatelor în materie de siguranță obținute de sistemul de gestionare și constatate în cadrul inspecțiilor sau al activităților conexe.
   (2)   Autoritatea națională de siguranță se asigură că activitățile sale de supraveghere includ verificarea:
   
               (a)
            
            
               eficacității sistemului de gestionare a siguranței;
            
         
               (b)
            
            
               eficacității elementelor individuale sau parțiale ale sistemului de gestionare a siguranței, inclusiv a activităților operaționale.
            
         Articolul 5
   Legături între evaluare și supraveghere
   (1)   Autoritatea națională de siguranță utilizează informațiile colectate pe durata evaluării sistemului de gestionare a siguranței aplicat de o întreprindere feroviară sau de un administrator de infrastructură pentru a supraveghea dacă aceștia aplică în continuare sistemul lor de gestionare a siguranței după eliberarea certificatului de siguranță sau a autorizației de siguranță.
   (2)   Autoritatea națională de siguranță utilizează, de asemenea, informațiile colectate în decursul activităților sale de supraveghere pentru a reevalua sistemul de gestionare a siguranței aplicat de o întreprindere feroviară sau de un administrator de infrastructură înainte de reînnoirea unui certificat de siguranță sau a unei autorizații de siguranță.
   Articolul 6
   Competența persoanelor implicate în activitățile de supraveghere
   Autoritatea națională de siguranță pune în practică un sistem care garantează că activitățile de supraveghere sunt efectuate de persoane competente.
   Articolul 7
   Criterii de adoptare a deciziilor
   (1)   Autoritatea națională de siguranță stabilește și publică criteriile utilizate pentru a decide modul în care monitorizează, promovează și, după caz, controlează respectarea cadrului de reglementare în domeniul siguranței. Aceste criterii includ, de asemenea, aspectele de neconformitate referitoare la aplicarea continuă a unui sistem de gestionare a siguranței de către întreprinderile feroviare sau de către administratorii de infrastructură, precum și la cadrul de reglementare în domeniul siguranței.
   (2)   Autoritatea națională de siguranță adoptă și publică o procedură pentru a le permite întreprinderilor feroviare și administratorilor de infrastructură să depună o reclamație împotriva deciziilor luate în timpul activităților de supraveghere, fără a aduce atingere obligației de control jurisdicțional al acestor decizii.
   Articolul 8
   Coordonare și cooperare
   (1)   Autoritățile naționale de siguranță însărcinate cu supravegherea unei întreprinderi feroviare care își desfășoară activitatea în mai multe state membre își coordonează abordarea în materie de supraveghere pentru a se asigura că sistemul de gestionare a siguranței al întreprinderii feroviare este eficace și acoperă toate activitățile relevante. Activitățile de coordonare implică acordul cu privire la informațiile pe care autoritățile naționale de siguranță trebuie să le pună în comun pentru a asigura o abordare comună a supravegherii în cadrul întreprinderii feroviare în cauză. Ele includ, de asemenea, schimbul de informații privind strategia și planul sau planurile de supraveghere ale autorităților naționale de siguranță în cauză, inclusiv orice rezultate relevante, pentru a permite o abordare comună a cazurilor de neconformitate.
   (2)   Autoritățile naționale de siguranță stabilesc mecanisme de cooperare cu organismele naționale de investigație, cu organismele de certificare a entităților responsabile cu întreținerea și cu alte autorități competente pentru a face schimb de informații și a își coordona reacțiile în caz de nerespectare a cadrului de reglementare în domeniul siguranței.
   Articolul 9
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 7 iunie 2013.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 noiembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 164, 30.4.2004, p. 44.
   
      (2)  JO L 326, 10.12.2010, p. 11.
   
      (3)  JO L 327, 11.12.2010, p. 13.
   
      (4)  A se vedea pagina 8 din prezentul Jurnal Oficial.
   
      ANEXĂ
      
         Activități de supraveghere
      
      1.   Stabilirea strategiei și a unuia sau a mai multor planuri de supraveghere
      Autoritatea națională de siguranță:
      
                  (a)
               
               
                  identifică domenii pentru activități de supraveghere specifice;
               
            
                  (b)
               
               
                  elaborează unul sau mai multe planuri de supraveghere în care indică modul în care va pune în aplicare strategia de supraveghere pe durata ciclului de valabilitate al unui certificat de siguranță/unei autorizații de siguranță;
               
            
                  (c)
               
               
                  realizează o estimare inițială a resurselor necesare pentru punerea în aplicare a planului sau a planurilor de supraveghere, pe baza domeniilor specifice identificate;
               
            
                  (d)
               
               
                  atribuie resurse pentru a pune planul sau planurile în aplicare;
               
            
                  (e)
               
               
                  utilizează date/informații provenite din surse diverse pentru a alimenta strategia și planul sau planurile de supraveghere. Sursele ar putea include informațiile colectate în timpul evaluării sistemelor de gestionare a siguranței, rezultatele activităților de supraveghere anterioare, informațiile provenite din autorizațiile de punere în funcțiune a subsistemelor sau a vehiculelor, rapoartele de accidente sau recomandările organismelor naționale de investigație, alte rapoarte sau date privind accidentele/incidentele, rapoartele anuale ale unei întreprinderi feroviare sau ale unui administrator de infrastructură către autoritatea națională de siguranță, rapoartele anuale privind întreținerea transmise de entitățile responsabile cu întreținerea, reclamațiile din partea cetățenilor și alte surse relevante.
               
            2.   Comunicarea strategiei și a planului (planurilor) de supraveghere
      Autoritatea națională de siguranță:
      
                  (a)
               
               
                  comunică obiectivele generale ale strategiei de supraveghere și explicația generală a planului sau planurilor de supraveghere întreprinderilor feroviare sau administratorilor de infrastructură în cauză și, dacă este cazul, unui spectru mai larg de părți interesate;
               
            
                  (b)
               
               
                  furnizează întreprinderilor feroviare sau administratorilor de infrastructură în cauză o explicație globală cu privire la modul de executare a planului sau a planurilor de supraveghere.
               
            3.   Executarea strategiei și a planului (planurilor) de supraveghere
      Autoritatea națională de siguranță:
      
                  (a)
               
               
                  execută planul sau planurile de supraveghere conform prevederilor;
               
            
                  (b)
               
               
                  ia măsuri proporționate în caz de neconformitate, inclusiv emițând, în funcție de necesități, alerte urgente privind siguranța;
               
            
                  (c)
               
               
                  evaluează în ce măsură o întreprindere feroviară sau un administrator de infrastructură a elaborat și a pus în aplicare în mod adecvat unul sau mai multe planuri de acțiune pentru a remedia eventualele cazuri de neconformitate identificate de autoritatea națională de siguranță într-o perioadă determinată de timp.
               
            4.   Rezultatele planului (planurilor) de supraveghere
      Autoritatea națională de siguranță:
      
                  (a)
               
               
                  comunică întreprinderii feroviare sau administratorului de infrastructură în cauză rezultatele care indică dacă sistemul său de gestionare a siguranței este eficace pentru a asigura siguranța funcționării, inclusiv identificând domeniile care fac obiectul unei neconformități din partea administratorului de infrastructură sau a întreprinderii feroviare;
               
            
                  (b)
               
               
                  dispune de o imagine de ansamblu asupra performanțelor în domeniul siguranței ale fiecărei întreprinderi feroviare sau ale fiecărui administrator de infrastructură care își desfășoară activitatea în statul membru din care face parte;
               
            
                  (c)
               
               
                  publică și comunică părților interesate relevante punctele sale de vedere cu privire la performanțele globale în domeniul siguranței în statul membru respectiv;
               
            
                  (d)
               
               
                  publică și comunică părților interesate relevante punctele sale de vedere cu privire la eficacitatea cadrului de reglementare în domeniul siguranței.
               
            5.   Reexaminarea activităților de supraveghere
      La intervale periodice și pe baza experienței acumulate în timpul activităților de supraveghere, autoritatea națională de siguranță:
      
                  (a)
               
               
                  efectuează o reexaminare a planului sau a planurilor pentru a verifica dacă activitatea inițială prevăzută, utilizarea datelor/informațiilor provenite din surse diverse, rezultatele supravegherii și alocarea resurselor sunt adecvate, schimbând prioritățile în funcție de necesități;
               
            
                  (b)
               
               
                  introduce modificările necesare dacă planul sau planurile trebuie să fie revizuite și analizează impactul acestor modificări asupra strategiei de supraveghere;
               
            
                  (c)
               
               
                  atunci când este necesar, comunică observațiile și propunerile sale statului membru din care face parte, pentru a remedia eventualele deficiențe ale cadrului de reglementare în domeniul siguranței.